b'\n_START_ARTICLE_\nP\xc3\xbchaj\xc3\xb5e lahing\n_START_SECTION_\nS\xc3\xbcndmuste k\xc3\xa4ik\n_START_PARAGRAPH_\nRootsist P\xc3\xa4rnu saabunud, varem Ruhja piirkonnas asunud ja l\xc3\xb5unasuunal Saksi v\xc3\xa4gede t\xc3\xb5kestamiseks dislotseerunud Rootsi v\xc3\xa4ed koondati Rakvere piirkonda, kus nad majutati \xc3\xbcmberkaudsetesse k\xc3\xbcladesse ja m\xc3\xa4\xc3\xa4rati ka nende varustamise eest vastutavad m\xc3\xb5isad._NEWLINE_13. novembril liikusid Rootsi eelv\xc3\xa4ed Aa m\xc3\xb5isa, kust Vene salgad taganesid nende l\xc3\xa4henemisel ning j\xc3\xb5udsid seej\xc3\xa4rel P\xc3\xbchaj\xc3\xb5eni. Tee kulges sellel ajal kohast, kus k\xc3\xb5rged j\xc3\xb5ekaldad moodustasid kitsastee, mis s\xc3\xb5jaliselt oli v\xc3\xa4ga soodne kaitsjaile. Kitsastee kaitseks oli Vene v\xc3\xa4gedest eraldatud Boriss \xc5\xa0eremetevi juhtimisel 6000 kaitsjat._NEWLINE_Rootsi v\xc3\xa4gi aga suundus aga mitte m\xc3\xb6\xc3\xb6da teed, mis viis Aa m\xc3\xb5isast J\xc3\xb5hvile, vaid m\xc3\xb6\xc3\xb6da teed, mis kulges Aa m\xc3\xb5isast Reite k\xc3\xb5rtsi l\xc3\xa4hedalt ranna \xc3\xa4\xc3\xa4rest Toila peale. T\xc3\xa4nap\xc3\xa4evaks on tee Ontika ja Valaste vahel osaliselt langenud sisse ja rannikuga \xc3\xbches nihkunud merest kaugemale. Tee viis enne P\xc3\xbchaj\xc3\xb5e kirikut ja kirikuaeda \xc3\xbcle j\xc3\xb5e ning j\xc3\xb5udis hilisema Voka koolimaja juures tagasi suurele teele._NEWLINE_Rootsi v\xc3\xa4ed j\xc3\xb5udsid P\xc3\xbchaj\xc3\xb5ele 17. novembri \xc3\xb5htul kella 5 paiku ning p\xc3\xb5rkasid seal kokku umbes 800 Vene ratsav\xc3\xa4elasega, kes seal piirkonnas r\xc3\xbc\xc3\xbcstasid ja moona varusid. Rootsi v\xc3\xa4ed asusid kohe lahingusse ning avasid ka tule 10 kahurist, mille tulemusena Vene v\xc3\xa4ed p\xc3\xb5genesid ja j\xc3\xa4tsid maha ka kaitsepositsioonid teel._NEWLINE_18. novembril j\xc3\xb5udsid Rootsi eelv\xc3\xa4ed Sillam\xc3\xa4ele ja 19. novembril Laagna m\xc3\xb5isa. Vene v\xc3\xa4ed taganesid nende eest ilma v\xc3\xb5itlusteta Narva suunas.'